For første gang nogensinde står Børnenes Kontor med et akut problem: Der mangler frivillige til årets sommerlejre.

- Vi er kede af at måtte skuffe børnene, der ikke kommer afsted. Sådan lyder det fra næstformanden i Børnenes Kontor, Ulla Loft. Situationen er den, at der mangler voksne ledere til to sommerlejre, og derfor er de nu aflyst. - Vi har aldrig haft det problem før med at finde ledere. Vi bliver nødt til at aflyse to sommerlejre, fordi vi simpelthen mangler frivillige, uddyber hun. Det betyder, at 25 børn fra Aalborg Kommune lige nu må blive hjemme - og ikke som planlagt komme på feriekoloni i Sæby og Tversted. Ferie for økonomisk trængte Børnenes Kontor - der blandt andet arrangerer ferieophold for elever i Aalborg Kommunes skoler, børn som på grund af økonomiske, sociale og andre årsager trænger til et ferieophold på et af fondens tre feriehjem - har pengene til at afholde feriekolonierne, men mangler voksne frivillige ledere til at tage med. Helt præcis mangler der otte voksne til de to ferieophold, som nu er aflyst. - Vi ved faktisk ikke helt, hvorfor vi mangler frivillige, men måske noget med, at mange efter coronaen prioriterer anderledes, siger Ulla Loft. Kan nå at melde sig Ulla Loft og Børnenes Kontor i Aalborg har et lille håb om, at der lige pludselig melder sig frivillige, så de 25 børn alligevel kan komme på ferie i Sæby og Tversted. - Det er ikke for sent, og sidder der nogle - meget gerne med pædagogisk erfaring - som har lyst til at komme med som frivillige ledere i uge 28 eller 29, så skal de bare kontakte os, siger Ulla Loft. Hun understreger, at man i lighed med andre frivillige organisationer indhenter børneattester, før man kan komme i betragtning som frivillig.